钦定古今图书集成/明伦汇编/官常典/第524卷 > 塔思
## 钦定古今图书集成/明伦汇编/官常典/第524卷 > 塔思

按《元史木华黎传》：木华黎子孛鲁，孛鲁子塔思，一名
查剌温，幼与常儿异，英才大略，绰有祖风。木华黎常
曰：“成吾志必此儿也。”及长，每语必先忠孝，曰：“大丈夫
受天子厚恩，当效死行阵间，以图报称，安能委靡苟
且目前，以隳先世勋业哉！”年十八袭爵，遂至云中。庚
寅秋九月，叛将武仙围潞州，太宗命塔思救之，仙闻
之，退军十馀里。大兵未至，塔思率十馀骑觇贼形势，
仙恐有伏，不敢犯。塔思曰：“日暮矣，待明旦击之。”是夜
五鼓，金将移剌蒲瓦来袭我师，与战不利，退守沁南。
贼还攻潞州，城陷，主将任存死之。冬十月，帝亲征，遣
万户因只吉台与塔思复取潞州，仙夜遁，邀击之，斩
首七千馀级，以任存侄代领其众。十一月，帝攻凤翔，
命塔思守潼关，以备金兵。河中自石天应死，复为金
有。辛卯，帝亲攻拔之。金元帅完颜火燎遁，塔思追斩
之。壬辰春，睿宗与金兵相拒于汝、汉间，金步骑二十
万，帝命塔思与亲王按赤台口温不花合军先进，渡
河以为声援，至三峰山，与睿宗兵合。金兵成列将战，
会大雪，分兵四出。塔思冒矢石，先挫其锋，诸军继进，
大败金兵，擒移刺蒲瓦，完颜合达单骑走钧州，追斩
之，遂拔钧州。三月，帝北还，诏塔思与忽都虎统兵略
定河南，诸郡皆降，惟汴京、归德、蔡州未下。塔思遣使
请曰：“臣之祖父，佐兴大业，累著勋伐，臣袭世爵，曾无
寸效。去岁复失利上党，罪当万死，愿分攻汴城一隅，
以报陛下。”帝壮其言，命卜之，不利乃止。癸巳秋九月，
从定宗于潜邸东征，擒金咸平宣抚完颜万奴于辽
东。万奴自乙亥岁率众保东海，至是平之。甲午秋七
月，朝行在所，时诸王大会，帝顾塔思曰：“先皇帝肇开
大业，垂四十年。今中原、西夏、高丽、回鹘诸国皆已臣
附，唯东南一隅尚阻声教。朕欲躬行天讨，卿等以为
何如？”群臣未对，塔思对曰：“臣家累世受恩，图报万一，
正在今日。臣虽驽钝，愿仗天威，扫清淮、浙，何劳大驾
亲临不测之地哉！”帝悦曰：“塔思虽年少，英风美绩，简
在朕心，终能成我家大事矣。”赐黄金甲、玻璃带及良
弓二十，命与王子曲出总军南征。乙未冬，拔枣阳，曲
出别徇襄、邓。塔思引兵攻郢。郢濒汉江，城坚兵精，且
多战舰。塔思命造木筏，遣汶上达鲁花赤刘拔都儿
将死士五百，乘筏进击，引骑兵沿岸迎射，大破之，溺
死者过半，馀皆走，郢壁坚不能下，俘生口马牛数万
而还。丙申冬十月，复出邓州，遂至蕲、黄。蕲州遣使献
金帛牛马犒师，请曰：“宋，小国也，进贡大朝有年矣，惟
王以生灵为念。”乃舍之。遂进拔符镇六安县焦家寨。
丁酉秋九月，由八柳渡河入汴京。守臣刘甫置酒大
庆殿，塔思曰：“此故金主所居，我人臣也，不可处此。”遂宴于甫家。冬十月，复与口温不花攻光州，主将黄舜
卿降。口温不花别略黄州，塔思攻大苏山，斩首数千
级，获生口牛马以千数。戊戌春正月，至安庆府，官民
皆遁于江东，至北峡关，宋汪统制率兵三千降，迁之
尉氏。三月，朝行在所。秋九月，帝宴群臣于行宫，塔思
大醉。帝语侍臣曰：“塔思神已逝矣，其能久乎？”冬十二
月，还云中。己亥春三月，薨，年二十八。子硕笃儿幼，弟
速浑察袭。